Fit-8 ta' Ġunju, il-Kunsill adotta l-pożizzjoni tiegħu dwar id-direttiva proposta dwar il-ġlieda kontra l-ħasil tal-flus permezz tal-liġi kriminali. L-għan tad-direttiva proposta huwa li: tistabbilixxi regoli minimi dwar id-definizzjoni ta' reati kriminali u sanzjonijiet marbuta mal-ħasil tal-flus; tneħħi l-ostakli għal kooperazzjoni ġudizzjarja u tal-pulizija transfruntiera billi jiġu stabbiliti dispożizzjonijiet komuni biex tittejjeb l-investigazzjoni ta' reati marbuta mal-ħasil tal-flus; iġġib ir-regoli tal-UE f'konformità mal-obbligi internazzjonali , b'mod partikolari dawk li jirriżultaw mill-Konvenzjoni tal-Kunsill tal-Ewropa dwar il-Ħasil tal-Flus, it-Tiftix, il-Qabda u l-Konfiska ta' Profitti minn Attività Kriminali u l-Iffinanzjar tat-Terroriżmu (il-Konvenzjoni ta' Varsavja) u r-Rakkomandazzjonijiet rilevanti tat-Task Force ta' Azzjoni Finanzjarja (FATF). "Biex iwettaq attivitajiet terroristiċi jew attivitajiet kriminali oħra, wieħed jeħtieġ il-flus. B'dawn ir-regoli l-ġodda, l-għan tagħna huwa li nfixklu u naqtgħu b'mod effettiv is-sorsi finanzjarji tal-kriminali. Din hija dimensjoni ewlenija fil-ġlieda tal-UE kontra t-terroriżmu u huwa għalhekk li l-Presidenza Maltija tat prijorità ewlenija lil dan il-fajl. Issa nittamaw li l-Parlament Ewropew ser ikun f'pożizzjoni li jidħol f'negozjati mal-Kunsill b'mod f'waqtu, fil-kuntest tal-proċedura leġislattiva ordinarja." Il-Presidenza Maltija Il-kompromess li ntlaħaq mill-Kunsill jilħaq bilanċ tajjeb bejn il-pożizzjonijiet espressi mill-istati membri filwaqt li jirrispetta l-għanijiet ewlenin tal-proposta inizjali. Id-diskussjonijiet fil-Kunsill iffukaw b'mod partikolari fuq: il-kamp ta' applikazzjoni tad-definizzjoni ta' "attività kriminali" (l-Artikolu 2(1)) fejn il-kompromess tal-Kunsill jafferma mill-ġdid li l-kategoriji kollha ta' reati definiti mill-Kunsill tal-Ewropa fil-Konvenzjoni ta' Varsavja jiġu koperti bħala reati predikati, filwaqt li jiġu inklużi wkoll referenzi għal leġislazzjoni eżistenti tal-UE li jiddefinixxu reati speċifiċi sabiex jiġi żgurat li dawn jitqiesu fi ħdan il-kategorija rispettiva. Barra minn hekk, biex jindirizza t-theddida dejjem tikber taċ-ċiberkriminalità, il-Kunsill qabel li din il-kategorija għandha tiżdied ukoll fid-definizzjoni ta' attività kriminali. l-introduzzjoni ta' obbligu ta' kriminalizzazzjoni għall-awtoriċiklaġġ tal-flus ir-rabta mad-Direttiva PIF , li tipprovdi regoli speċifiċi għal ħasil tal-flus ta' proprjetà derivata minn reati PIF (l-Artikolu 1(2)) fejn il-Kunsill jissottolinja li l-istati membri jistgħu jittrasponu dawn ir-regoli permezz ta' qafas komprensiv uniku dwar il-ħasil tal-flus fil-livell nazzjonali; Kuntest Il-proposta tressqet mill-Kummissjoni f'Diċembru 2016 flimkien ma' proposta għal regolament dwar ir-rikonoxximent reċiproku ta' ordnijiet ta' ffriżar u ta' konfiska. Iż-żewġ testi huma parti mill-pjan tal-UE biex tissaħħaħ il-ġlieda kontra l-finanzjament tat-terroriżmu u r-reati finanzjarji. L-objettiv ġenerali huwa li jkomplu jiġu mfixkla s-sorsi tad-dħul li jintużaw minn organizzazzjonijiet terroristiċi, kif ukoll biex jitjieb l-intraċċar tat-terroristi permezz tal-movimenti finanzjarji. Il-passi li jmiss Il-Kunsill u l-Parlament ser jidħlu f'negozjati dwar it-test finali ladarba dan tal-aħħar ikun iddeċieda dwar il-pożizzjoni tiegħu. Test tal-approċċ ġenerali Il-ġlieda kontra l-finanzjament tat-terroriżmu (informazzjoni ġenerali) Konvenzjoni tal-Kunsill tal-Ewropa dwar il-Ħasil tal-Flus, it-Tiftix, il-Qabda u l-Konfiska ta' Profitti minn Attività Kriminali u l-Iffinanzjar tat-Terroriżmu Din ir-riżorsa bħalissa hi disponibbli biss bil-lingwa jew il-lingwi li ġejjin: Task Force ta' Azzjoni Finanzjarja Ara l-paġna tal-laqgħa